నిజామాబాద్ పోలీస్

నిజామాబాద్ పోలీస్ కమిషనరేట్ అనేది తెలంగాణ రాష్ట్రంలోని నిజామాబాదు జిల్లాలో చట్టాన్ని అమలుచేయడానికి, నేర దర్యాప్తులో ప్రాథమిక బాధ్యతలను కలిగి ఉన్న నగర పోలీసు విభాగం. దీనికి పోలీస్ కమిషనర్ నేతృత్వం వహిస్తాడు. 1847లో హైదరాబాద్ స్టేట్ పరిధిలోని నగర పోలీస్ వ్యవస్థ ఏర్పాటుచేయబడింది. నిజామాబాద్‌ జిల్లా పరిధిలో జిల్లా పోలీసు కమిషనరేట్ కార్యాలయం ద్వారా నిర్వహించబడుతుంది.

చరిత్ర 
1905లో నిజాం కాలంలో నిజామాబాదు స్థాపించబడింది. 18వ శతాబ్దంలో హైదరాబాద్ నిజాం రాజు దక్కన్ ప్రాంతాన్ని పాలించాడు. అతని పాలనలో చట్టాన్ని అమలుచేసే సంస్థ ఏర్పడింది. 2016 అక్టోబరు వరకు డిప్యూటీ ఇన్స్పెక్టర్ జనరల్ ఈ నిజామాబాద్ పోలీస్ వ్యవస్థకు ముఖ్య అధికారిగా ఉండేవాడు. తెలంగాణ జిల్లాల పునర్వ్యవస్థీకరణ సమయంలో ముఖ్యమంత్రి కె. చంద్రశేఖర్ రావు నిజామాబాద్ జిల్లా పోలీసు కమిషనరేట్ గా అప్ గ్రేడ్ చేసే తీర్మానాన్ని ఆమోదించాడు.

సంస్థాగత నిర్మాణం 
ఐపిఎస్ అధికారైన పోలీస్ కమిషనర్ నేతృత్వంలో నిజామాబాద్ పోలీస్ కమిషనరేట్ ఉంటుంది. ఇందులో 3 సబ్ డివిజన్లు ఉన్నాయి. ప్రతి డివిజనులో సర్కిల్స్ ఉంటాయి. ప్రతి సర్కిల్ లో నిర్దిష్ట సంఖ్యలో పోలీస్ స్టేషన్లు ఉంటాయి. ఈ ప్రతి సర్కిల్‌కు సర్కిల్ ఇన్స్‌పెక్టర్, ప్రతి పోలీస్ స్టేషన్‌కు సబ్ ఇన్‌స్పెక్టర్ నేతృత్వం వహిస్తాడు. జిల్లావ్యాప్తంగా అధికార పరిధి జిల్లా పోలీసు కమిషనరేట్ కార్యాలయం ద్వారా నిర్వహించబడుతుంది.

మౌలిక సదుపాయాలు

ఇంటర్‌సెప్టర్ వాహనాలు 

శాంతిభద్రతలను కాపాడటానికి 2015లో రాష్ట్ర ప్రభుత్వం పోలీస్ ఇంటర్‌సెప్టర్ వాహనాన్ని (మల్టీ-పర్పస్ ఎస్‌యూవీ) కేటాయించింది. ఇందులో అధునాతన స్పీడ్ కెమెరా, బ్రీత్ ఎనలైజర్ అమర్చబడింది. దీనిద్వారా ఎవరైనా మద్యం సేవించిన తర్వాత వాహనం నడుపుతున్నారా అని తెలుసుకోవచ్చు. ఈ వాహనంలో 360 డిగ్రీల తిరిగే కెమెరా ఉంది.

ఆన్‌లైన్ సేవ 
2015, ఫిబ్రవరి నుండి నిజామాబాద్ పోలీసులు సోషల్ నెట్‌వర్క్ వాట్సప్ ద్వారా క్రైమ్ రిపోర్టింగ్ సేవలను అందించారు. నేరస్తులను పట్టుకోవడానికి పోలీసులకు సహాయపడే వీడియో లేదా క్లిప్పింగ్‌లను +919491398540 అనే మొబైల్ నంబర్ కు పౌరులు పంపవచ్చని ఎస్పీ చెప్పాడు.

శాఖలు

క్రైమ్ బ్రాంచ్ 

నిజామామాదు నగరంలో, జిల్లాలో నేరాల నివారణకోసం ఏర్పాటుచేసిన నిజామాబాద్ పోలీసుల ప్రధాన శాఖ ఇది. దీనికి సూపరింటెండెంట్ ఆఫ్ పోలీస్ నేతృత్వం వహిస్తాడు. 2012లో నగరాన్ని రాడార్ కిందకు తీసుకురావాలనే ప్రణాళికతో ప్రభుత్వం నుండి ఆర్థిక సహాయం తీసుకోకుండా నగరంలో 11 ముఖ్యమైన జంక్షన్లలో 22 సీసీ కెమెరాలు ఏర్పాటు చేయబడ్డాయి. ఈదుల్ అజ్ హా, వినాయక చవితి పండుగల సమయంలో ట్రాఫిక్‌ను పర్యవేక్షించడానికి, ఇరు వర్గాల మధ్య విభేదాలను నివారించడానికి 2015లో అదనంగా 50కి పైగా సీసీ కెమెరాలు ఏర్పాటు చేయబడ్డాయి.

ట్రాఫిక్ శాఖ 

ట్రాఫిక్ భద్రత, ట్రాఫిక్ నిబంధనలు, ప్రమాదాల నివారణలకు ఈ ట్రాఫిక్ శాఖ వ్యవహరిస్తుంది. ట్రాఫిక్ పోలీసులు కొత్తగా కేటాయించిన మహీంద్రా బొలెరోలు, పాత రక్షక్ జీపులను పెట్రోలింగ్ కోసం ఉపయోగిస్తుంటారు. ట్రాఫిక్ శాఖలో హైవే పెట్రోల్ యూనిట్ కూడా ఉంది. నగరం సీసీ కెమెరాల పర్యవేక్షణలో ఉన్నందున ట్రాఫిక్, నేరాల పర్యవేక్షణ కోసం ఒక కంట్రోల్ రూమ్ ఏర్పాటు చేయబడింది.

షీ టీమ్స్ 
ఈవ్ టీజింగ్, మహిళలపై వేధింపులను అరికట్టే లక్ష్యంతో, తెలంగాణ రాష్ట్ర పోలీస్ విభాగం 2015 ఏప్రిల్ నెలలో ప్రతి జిల్లాలో షి టీమ్స్ ను ప్రారంభించింది. నిజామాబాదు జిల్లా పరిధిలోని ఐదు షీ టీమ్స్ పోలీసు సబ్ స్టేషన్ ఇన్‌స్పెక్టర్, ఒక మహిళా కానిస్టేబుల్, ముగ్గురు ఇతర కానిస్టేబుళ్ళ బృందాలు బహిరంగ ప్రదేశాలలో జరిగే వేధింపులు, ఈవ్ టీజింగ్ నుండి మహిళలను రక్షించడానికి కాపలాగా ఉంటారు. ఈ షీ టీమ్స్ కు సొంత వాహనాలు, పోలీస్ స్టేషన్స్ కూడా ఉన్నాయి.

బ్లూ కోల్ట్స్ 
బ్లూ కోల్ట్స్ అనేది సమర్థవంతమైన పోలీస్ వ్యవస్థ కోసం, నేరాలను అరికట్టడానికి, జిల్లావ్యాప్తంగా నిఘా ఉంచడానికి ఏర్పాటుచేసిన పోలీస్ ఫోర్స్ విభాగం. 2015లో తెలంగాణ ప్రభుత్వం ఈ బ్లూ కోల్ట్‌లను ప్రవేశపెట్టింది, ఈ జిల్లాకు 50 మోటార్ వాహనాలను కేటాయించింది. పోలీసు రక్షక్ బృందాలు సమయానికి చేరుకోలేని ప్రాంతాలకు ఈ బ్లూ కోల్ట్స్ బృందాలు చేరుకోగలవు.

మొబైల్ పెట్రోలింగ్ 
జిల్లాలో శాంతిభద్రతల పరిరక్షణ కోసం జిల్లాలోని ప్రతి పోలీస్ స్టేషన్‌లో పెట్రోలింగ్ కోసం సొంత నాలుగు చక్రాల వాహనాలు, ద్విచక్ర వాహనాలు ఉంటాయి. ప్రతి కారులో 5 నుండి 6 మంది పోలీసులు నిజామాబాదులో అర్ధరాత్రి పెట్రోలింగ్ చేస్తుంటారు.

ఇవికూడా చూడండి 
 హైదరాబాదు నగర పోలీసులు
 కరీంనగర్ పోలీస్ కమీషనరేట్
 సైబరాబాద్ మెట్రోపాలిటన్ పోలీసు
 రాచకొండ పోలీస్ కమీషనరేట్

మూలాలు 

నిజామాబాదు జిల్లా
తెలంగాణ పోలీసు